|  |  |
| --- | --- |
| **Ime projekta** | **Na polovici poti** |
| **Podatki o nevladni oz. humanitarni organizaciji** | **Zavod za podporo civilnodružbenih iniciativ in multikulturno sodelovanje Pekarna Magdalenske mreže Maribor**  Ob železnici 8, 2000 Maribor  02 3006 850, 041 481 246  [infopeka@infopeka.org](mailto:infopeka@infopeka.org)  [www.infopeka.org](http://www.infopeka.org/), [www.pekarna.org](http://www.pekarna.org), <https://www.facebook.com/pekarnamm/> |
| **Odgovorna oseba** | Urška Breznik, direktorica |
| **Čas izvedbe** | 1. 4. 2019 do 6. 11. 2019 |
| **Kratek opis in povzetek rezultatov projekta** | Projekt je bil sestavljen iz treh vsebinskih sklopov, ki pa so se časovno prepletali:  Aktivnosti prvega sklopa, poimenovanega »Vzroki in posledice« so bile namenjene podrobnejšemu seznanjanju mladih z vzroki in posledicami migracij, nastankom in pojavi sovražnega govora in vloge medijev pri so-ustvarjanju kulture strahu in spodbujanju sovražnega govora. Izvedene so bile **4 delavnice kritične pismenosti** na temo vzrokov in posledic migracij ter vlogi medijev pri kreiranju sovražnega govora za srednješolce, **5 delavnic gledališča zatiranih** na temo preprečevanja sovražnega govora na osnovnih šolah in **javna debata** z mladimi v formi tekmovalne debate.  Drugi sklop »Izkušnje« je mlade in ostale zainteresirane seznanjal z izkušnjami, občutki, mislimi in akcijami begunk\_cev, aktivistk\_ov in prostovoljk\_cev v begunskem taborišču Calais skozi dnevniške zapise Calais, Calais, na podlagi katerih je nastala istoimenska **gledališka predstava**. Predpremiero in premiero je kolektiv ZIZ v okviru projekta uprizoril na malem odru Lutkovnega gledališča Maribor. Mlade\_i pa so se z dnevniškimi zapisi srečale\_i tudi na **delavnic**i kritične pismenosti in **stop animacije** ter na **natečaju stop animacije**, kjer so bile\_i spodbujene\_i, da da ustvarjajo animacije na teme nikoli dokončanih poti tistih, ki zaradi vojn, podnebnih sprememb in ekonomskih kriz iščejo boljše življenje drugje.  V projektu pa je bilo kar nekaj aktivnosti, ki smo jih poimenovale »Spoznavanje«. Na dogodkih so mlade\_i in ostale\_i zainteresirane\_i prišle\_i v stik s priseljenkami\_ci v našem lokalnem okolju, skupaj z njimi preživljale\_i prosti čas in izmenjavale\_i znanja in veščine. Organizirale smo **skupnostno kvačkanje** z No-border craft, kjer smo z neformalno skupino iz Ljubljane sestavljeno iz aktivistk, prosilk za azil in oseb z mednarodno zaščito, kontekstualizirale\_i migracijske politike, spoznavale\_i različne kulture in se ružile\_i ob kvačkanju. Z **nogometnim turnirjem “Brcnimo rasizem”** smo se preko športa in druženja borile\_i proti vsem oblikam izključevanja. Sovraštva in zatiranja. Osem mladih iz lokalnega okolja je sodelovalo v **pogovorih** s priseljenko iz Makedonje in priseljencem iz Eritreje, ki sta v sproščenem vzdušju tako od mladih izvedela odgovore na vprašanja, ki so se jima porajala glede načina življenja mladih v Mariboru. Med vsemi vključenimi pa se je vzpostavilo iskreno zanimanje za posameznice\_ke in njihove zgodbe. Namen pogovorov je bil mladim iz lokalne skupnosti približati zgodbe priseljencev in beguncev in se hkrati izogniti dodatni eksotizaciji ter viktimizaciji. Zaradi institucionalnih ovir, jezikovnih in kulturnih značilnosti, namreč mnoga vprašanja ostajajo neodgovorjena in otežujejo bivanje priseljenk\_cev v lokalnem okolju. Pogovore smo izdale v **knjižici (200 izvodov)**, jih ovekovičile\_i s fotografijami in ozaveščevalnimi plakati. Projekt smo zaključile z **razstavo fotografij** aktivnosti celotnega projekta, predstavitvijo knjižice in plakatov. Tekom projekta smo naslavljale\_i pomen kritičnega vrednotenja v javnem prostoru prevladujočih argumentov povezanih s predstavami o življenju, navadah in običajih ljudi z begunskim in migrantskim ozadjem ter nujnost kritične dekonstrukcije medijskih zapisov. Izpostavljale\_i smo nujnost razumevanja institucionalnega rasizma, migracijskih politik in pomen vzpostavljanja alternativnih ekonomij, odprte in solidarne družbe. |
| **Celotna vrednost projekta** | 11.250,00 EUR |
| **Odobrena sredstva Urada za komuniciranje** | 9.000,00 EUR |
| **Vrednost prostovoljskega dela** | 1.272,00 EUR |